**Ministru kabineta noteikumu projekta „Grozījumi Ministru kabineta 2013. gada 15. oktobra noteikumos Nr. 1115 “Gada pārskata sagatavošanas kārtība”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Grozījumi Ministru kabineta 2013. gada 15. oktobra noteikumos Nr. 1115 “Gada pārskata sagatavošanas kārtība”” (turpmāk – noteikumu grozījumi) ir izstrādāts pēc Valsts kases iniciatīvas saskaņā ar Likuma par budžetu un finanšu vadību 30.panta pirmo daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta noteikumi „Gada pārskata sagatavošanas kārtība” nosaka gada pārskatu sagatavošanas kārtību budžeta iestādēm, no valsts budžeta daļēji finansētām atvasinātām publiskām personām un budžeta nefinansētām iestādēm. Noteikumi nosaka gada pārskata veidlapu aizpildīšanas un iesniegšanas kārtību, salīdzināšanās veikšanas kārtību, kā arī citas informācijas sniegšanas kārtību. Noteikumu grozījumi ir izstrādāti ar mērķi nodrošināt konsekventu (vienādu) gada pārskata sagatavošanas principu ievērošanu, Valsts kontroles ieteikumu ieviešanu, veicināt vienotu izpratni pareizai pārskatu veidlapu aizpildīšanai un atvieglot to aizpildīšanu.  Noteikumu grozījumi paredz šādas izmaiņas gada pārskata sagatavošanas kārtībā:   1. Ministru kabineta noteikumu spēkā esošā redakcija nosaka, ka pašvaldības sniedz apliecinājumu Valsts kasei (Finanšu ministrijai) par gada pārskatā sniegtās informācijas patiesumu. 2. Apliecinājuma teksts par gada pārskatā sniegtās informācijas patiesumu papildināts ar jaunu apliecināmo informāciju. Pirms šāda apliecinājuma sniegšanas pašvaldību vadītājs nodrošina iekšējā kontroles un pārbaudes, lai sniegtu skaidru un patiesu priekšstatu par apliecinājumā izvirzītajiem apgalvojumiem. Saņemot šādu apliecinājumu, Finanšu ministrija sagatavojot Saimnieciskā gada pārskatu par valsts un pašvaldību konsolidēto bilanci un kopbudžetu, var saņemt ticamu informāciju par konsolidācijā iesaistīto vienību gada pārskata patiesumu un sniegtās informācijas salīdzināmību, nozīmīgumu un saprotamību.Gada pārskata sastāvdaļa ir finanšu pārskata skaidrojums, kurš ietver informāciju par posteņu izmaiņām pārskata gada laikā, skaidrojot izmaiņu iemeslus un būtiskākos darījumus. Iestādēm ir dažādi būtisko darījumu skaidrošanas principi. Lai nodrošinātu konsekventu principu piemērošanu, ar noteikumu grozījumiem ir noteikts būtiskuma līmenis darījumiem, kurus ietver ministriju, centrālo valsts iestāžu un pašvaldību, kuras sagatavo konsolidētā gada pārskata skaidrojumā. Sagatavojot finanšu pārskata skaidrojumu, izmaiņas atbilstoši noteiktajam būtiskuma līmenim analizē absolūtajās vērtībās, t.i. neņemot vērā iegūtā skaitļa zīmi. [M](https://lv.wikipedia.org/wiki/Matem%C4%81tika)atemātikā par [reāla skaitļa](https://lv.wikipedia.org/wiki/Re%C4%81ls_skaitlis) absolūto vērtību sauc skaitli bez [zīmes](https://lv.wikipedia.org/w/index.php?title=Plus_un_m%C4%ABnus_z%C4%ABmes&action=edit&redlink=1) (piemēram skaitļa „-10” absolūtā vērtība ir „10”). 3. Spēkā esošā noteikumu redakcija paredz, ka konsolidāciju veic atbilstoši mazākuma principam. Atbilstoši Valsts kontroles Ziņojumā par Latvijas Republikas 2014.gada pārskata par valsts budžeta izpildi un par pašvaldību budžetiem sniegtajam ieteikumam – „lai nodrošinātu patiesas informācijas sniegšanu par darījumu apjomiem Saimnieciskā gada pārskatā, t.i., panākot maksimālu identisku darījumu un atlikumu vērtību izslēgšanu starp konsolidējamām vienībām, Finanšu ministrijai sagatavot un virzīt nepieciešamos grozījumus ārējos normatīvos aktos” – noteikumu grozījumi paredz svītrot normu par mazākuma principa pielietošanu konsolidācijā iesaistīto iestāžu savstarpējo darījumu rezultātu un savstarpējo atlikumu summu izslēgšanā nozares un pašvaldības līmenī, nosakot pilnīgu darījumu un atlikumu izslēgšanu starp ministriju, centrālo valsts iestāžu un pašvaldību padotības iestādēm. 4. Atbilstoši Valsts kontroles Ziņojumā par Latvijas Republikas 2014.gada pārskata par valsts budžeta izpildi un par pašvaldību budžetiem sniegtajam ieteikumam – „lai pārskatu lietotājiem sniegtu pilnīgu informāciju par paredzamajiem nākotnes notikumiem, būtiskiem riskiem un neskaidriem apstākļiem, nodrošināt, ka Saimnieciskā gada pārskatā tiek atklāta informācija par valstij aktuālajiem tiesas procesiem” – noteikts, ka finanšu pārskatu skaidrojumā jāsniedz informāciju par valstij nozīmīgiem tiesvedības procesiem. 5. Spēkā esošā noteikumu norma nosaka, ka budžeta izpildes pārskatos (veidlapā Nr.2) informāciju norāda sadalījumā pa institucionālajiem sektoriem. Pārejas noteikumos noteikts, ka līdz 2015.gada pārskatam, ieskaitot, nepieprasa šādas informācijas uzrādīšanu. Noteikumu grozījumi paredz termiņa pagarināšanu vēl par diviem gadiem, jo noteiktā pārejas perioda darbības laikā ir parādījušās jaunas politikas iniciatīvas, kas var paredzēt citas izmaiņas budžeta izpildes datu sniegšanas apjomā.   Valsts kase realizē jaunās politikas iniciatīvas izstrādi, lai standartizētu grāmatvedības procesus valsts pārvaldē. Standartizējot grāmatvedības procesus  tiks  izstrādāti Latvijas publiskā sektora vienoti grāmatvedības standarti (turpmāk – Vadlīnijas) un to pielietošanas rokasgrāmata. Izstrādātās Vadlīnijas būs pamats grozījumu veikšanai Ministru kabineta noteikumos finanšu uzskaites un pārskatu sagatavošanas jomās. Ņemot vērā, ka Vadlīnijas nosaka arī noteiktu budžeta izpildes datu sniegšanas apjomu, pēc to izstrādes tiks atkārtoti vērtēti noteikumu nosacījumi attiecībā uz budžeta izpildes datu uzrādīšanas detalizāciju.   1. Budžeta iestādes, aizpildot gada pārskata veidlapas Nr. 2-NP „Naudas plūsmas pārskats”, Nr. 4-3 „Pārskats par darbības finansiālajiem rezultātiem” un Nr. 2-DII „Pārskats par dažādiem ieņēmumiem un izdevumiem” datus norāda pa šādiem budžeta veidiem: pamatbudžets, speciālais budžets, ziedojumi un dāvinājumi un citi budžeti. Spēkā esošā noteikumu norma nosaka, ka no valsts budžeta daļēji finansētas atvasinātas publiskas personas un budžeta nefinansētas iestādes datus norāda ailē „pamatbudžets”. Ailē „pamatbudžets” datus norāda arī valsts un pašvaldību budžeta iestādes.   Likums par budžetu un finanšu vadību nosaka, ka konsolidētais kopbudžets sastāv no valsts pamatbudžeta, valsts speciālā budžeta, pašvaldību pamatbudžetu, pašvaldību speciālo budžetu, no valsts budžeta daļēji finansētu atvasinātu publisku personu budžetu un budžeta nefinansētu iestāžu budžetu summas, no kuras atskaitīti transferti. No likumā minētās definīcijas ir saprotams, ka no valsts budžeta daļēji finansētu atvasinātu publisku personu un budžeta nefinansētu iestāžu budžets neietilpst valsts vai pašvaldības pamatbudžetā. Lai nodrošinātu valsts vai pašvaldības pamatbudžeta un no valsts budžeta daļēji finansētu atvasinātu publisku personu un budžeta nefinansētu iestāžu pamatdarbības budžeta datu atsevišķu uzrādīšanu, noteikumu grozījumi paredz naudas plūsmas pārskatu, finansiālās darbības pārskatu un pārskatu par dažādiem ieņēmumiem un izdevumiem papildināt ar aili „atvasināto personu pamatdarbības budžets”. Noteikumu grozījumos lietotais termins „atvasināto personu pamatdarbības budžets” apzīmē ailes nosaukumu veidlapās. Zem katras veidlapas ir ievietota atsauce, kurā paskaidrots, ka „atvasinātas personas” ir „no valsts budžeta daļēji finansētas atvasinātas publiskas personas un budžeta nefinansētas iestādes”. Šāds saīsinājums lietots atbilstoši likuma „Par valsts budžetu 2015.gadam” skaidrojumā lietotajam saīsinājumam, kā arī lai ailes nosaukumu veidotu iespējami īsu. No valsts budžeta daļēji finansētu atvasinātu publisku personu un budžeta nefinansētu iestāžu pamatdarbības budžeta datu atsevišķa uzrādīšana atvieglos gada pārskata datu pārbaudi konsolidējošai vienībai (ministrijai) un nodrošinās kvalitatīvu pārskata sagatavošanu, veicinās saprotamāku un ērtāku konsolidācijas veikšanu gan nozares līmenī, gan sagatavojot Latvijas Republikas saimnieciskā gada pārskatu par valsts budžeta izpildi un par pašvaldību budžetiem, dos iespēju papildus savstarpējo pārbaužu starp dažādām gada pārskata veidlapām automātisku nodrošināšanu ePārskatu sistēmā. Trešajām personām nodrošinās pārskatāmāku un saprotamāku informācijas atklāšanu.   1. Šobrīd noteikumi paredz šādus transferta veidus: transferti starp valsts struktūrām, izņemot komersantus, transferti starp pašvaldības struktūrām, izņemot komersantus, transferti starp vispārējās valdības struktūrām, izņemot komersantus un transferti starp padotības iestādēm. Ministru kabineta 2013.gada 10.decembra noteikumi Nr. 1456 „Noteikumi nosaka institucionālo sektoru klasifikāciju” nosaka atbilstošu institucionālo sektoru, kas līdz šim nebija atsevišķi ietverts naudas plūsmas pārskatā, pārskatā par darbības finansiālajiem rezultātiem”: „Valsts budžets S13 01 90”. Ministru kabineta 2005.gada 27.decembra noteikumi Nr.1031 „Noteikumi par budžeta izdevumu klasifikāciju atbilstoši ekonomiskajām kategorijām” paredz arī transfertus uz valsts budžetu. Lai nodrošinātu datu korektu un atbilstošu uzrādīšanu pārskatos, veidlapas 4-3 „Pārskats par darbības finansiālajiem rezultātiem un 2-NP „Naudas plūsmas pārskats” papildinātas ar rindu „transferts valsts budžetam”. 2. Gada pārskata veidlapas paredz papildus informācijas apkopošanu veidlapas paskaidrojumu sadaļā klasificētā formā, kā arī paredz iespēju pārskata sagatavotājam ierakstīt savu darījuma skaidrojumu. Sagatavojot valsts un pašvaldību iestāžu gada pārskatu kopsavilkumus, papildus skaidrojumu rindās esošās informācijas apjoms ir ļoti liels un nepārskatāms. Ņemot vērā iepriekšējos gada pārskatos veidlapās Nr. 4-3 „Pārskats par darbības finansiālajiem rezultātiem”, Nr. 2-NP „Naudas plūsmas pārskats”, Nr. 1-1 „Naudas līdzekļu atlikumu izvietojums”, Nr. 8-AV „Pārskats par nākamo periodu izdevumiem un avansu maksājumiem”, Nr. 8-2 „Pārskats par saistībām” un Nr. 2-DII „Pārskats par dažādiem ieņēmumiem un izdevumiem” norādīto informāciju, paskaidrojumu sadaļas papildinātas ar jaunām klasificētām skaidrojumu rindām, lai nodrošinātu klasificētas informācijas uzrādīšanu un atvieglotu informācijas apkopošanu nozares līmenī un sagatavojot Latvijas Republikas saimnieciskā gada pārskatu par valsts budžeta izpildi un par pašvaldību budžetiem. 3. Spēkā esošā noteikumu norma nenosaka kā uzrādīt 62.resora "Mērķdotācijas pašvaldībām" attiecīgās programmas (apakšprogrammas) un 64.resora "Dotācija pašvaldībām attiecīgās programmas (apakšprogrammas) datus. Ar noteikuma grozījumiem noteikts, ka 62. un 64.resora datus par darījumiem pēc uzkrāšanas principa norāda pie ministrijas un citas centrālās valsts iestādes pamatdarbības izpildes programmas (apakšprogrammas). 4. Apkopojot 2014.gada pārskatus, apzinātas neskaidrības pārskatu aizpildīšanā un neprecizitātes datu uzrādīšanā pārskatos. Noteikumu grozījumi nosaka:  * veidlapas Nr.4-1 "Pašu kapitāla (neto aktīva) izmaiņu pārskats" skaidrojumu par ailē "Citas izmaiņas (+,–)" norādāmo informāciju, ja iestāde pārskata periodā pārņem likvidētās iestādes aktīvus un pasīvus; * veidlapas Nr.6 "Krājumu izmaiņu pārskats" skaidrojums par ailē "Sākotnējā vērtība/sākotnējā atzīšana (+)/izslēgšana (–): sākotnējā atzīšana un inventarizācijas rezultāti (+,–)" starpības atzīšanu, ja pārskata perioda beigās krājumiem noteiktas aizstāšanas izmaksas vai patiesā vērtība; * veidlapas Nr.7-1 "Līdzdalības kapitālsabiedrību kapitālā izmaiņu pārskats" skaidrojumu par rindās uzrādāmo informāciju, ja ailēs „Līdzdalība (%) perioda beigās” un „Pārskata perioda beigās (1. līdz 9.ailes summa)” ir nulle; * veidlapas Nr.9-1 "Pārskats par aizņēmumiem" skaidrojumu par ailē "% likme" aizņēmumam piemēroto procentu likmes veida piemērošanu, ja tā pārskata periodā ir mainīta.  1. Iestādes gada pārskata veidlapā Nr. 1-1 „Naudas līdzekļu atlikumu izvietojums” sniedz informāciju par naudas līdzekļu atlikumiem veidlapā norādītajās komercbankās. Ja komercbanka veidlapā nav minēta, informāciju norāda kopējā summā ailē „Pārējās komercbankas”. Lai naudas līdzekļu atlikuma izvietojuma pārskats sniegtu patiesu un skaidru priekšstatu, kas atbilst esošajai situācijai komercbanku struktūrā noteikumu grozījumi paredz mainīt četru komercbanku nosaukumus, jo divas no tām ir likvidētas, vienā no tām iestādes neglabā savus naudas līdzekļus, vienā – precizēts nosaukums. Mainot komercbanku nosaukumus tiek novērsts krāpšanās risks par uzrādītajiem datiem pārskatā, atvieglo uzrādītās informācijas salīdzināšanu ar veiktās inventarizācijas rezultātiem par naudas līdzekļu atlikumiem komercbanku kontos un gada pārskatā ir uzrādīta patiesa un salīdzināma informācija. 2. Noteikumu spēkā esošā redakcija (65.12.3.apakšpunkts) nosaka, ka pārskatam pievieno skaidrojumu par zemi mežaudzēm, karjeriem, pazemes aktīviem, augļu dārziem un citiem regulāri ražojošo koku stādījumiem, norādot to apjomu hektāros. Savukārt noteikumu 7.pielikums paredz paskaidrojumu sniegšanu arī par pārējo zemi, izņemot zemi zem mežaudzēm, karjeriem, pazemes aktīviem, augļu dārziem un citiem regulāri ražojošo koku stādījumiem. Lai noteikumu pielikums atbilstu noteikumu apakšpunkta redakcijai, veikti 7.pielikuma grozījumi, kā arī, lai veicinātu pārskata sagatavotāju izpratni par pārskata aizpildīšanu, precizēta noteikumu apakšpunkta redakcija.   13. Papildus ar noteikumu grozījumiem precizēta un papildināta atsevišķu punktu un veidlapu redakcija, lai lietotājiem būtu saprotamāka pārskatu sagatavošanas un informācijas apkopošanas kārtība. |
| 3. | Projekta izstrādē iesaistītās institūcijas | Valsts kase |
| 4. | Cita informācija | 1. Sniedzot skaidru un patiesu priekšstatu par savstarpējiem darījumiem konsolidējošā iestāde, t.i., nozares ministrija un pašvaldība izslēdz  savstarpējos darījumu rezultātus starp padotības iestādēm attiecīgajos  finanšu pārskata posteņos norādīto aktīvu, saistību, ieņēmumu un izdevumu summas.  Sagatavojot konsolidēto budžeta izpildes pārskatu un pārskatu par darbības finansiālajiem rezultātiem, konsolidējošā iestāde izslēdz visus transfertus un savstarpējos maksājumus, t.sk. maksas pakalpojumus, kurus viena iestāde ir pārskaitījusi citai konsolidācijā iesaistītajai iestādei. Pastāv gadījums, kad veicot savstarpējo maksājumu izslēgšanu ieņēmumiem un izdevumiem pēc uzkrāšanas principa, pilnībā netiek konsolidēti izdevumi par pievienotās vērtības nodokļa summām. Tas notiek tad, ja veicot savstarpējos darījumus starp padotības iestādēm, viena no konsolidācijā iesaistītajām iestādēm ir pievienotās vērtības nodokļa maksātāja, un šāda veida darījumu apliek ar pievienotās vērtības nodokli, un darījuma summu sadala starp ieņēmumiem un pievienotās vērtības nodokli. Savukārt, cita iestāde, kas nav reģistrēta kā pievienotās vērtības nodokļa maksātāja, šādu darījumu atzīst pilnā apmērā, pievienotās vērtības summu atsevišķi neizdalot. Šādos gadījumos konsolidējoša iestāde ievēro mazākuma principu, izslēdzot savstarpēji ekonomiski atbilstošo pozīciju mazākās vērtības.  2. Noteikumu grozījumi pirmo reizi piemērojami sagatavojot 2016.gada pārskatu. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ministrijas, centrālās valsts iestādes, valsts budžeta iestādes, publiskie nodibinājumi, no valsts budžeta daļēji finansētas atvasinātas publiskas personas, budžeta nefinansētas iestādes. Pašvaldības, pašvaldību budžeta iestādes un kopīgās iestādes. |
| 2. | Tiesiskā regulējuma ietekme uz tautsaimniecību un administratīvo slogu | Projekta tiesiskā regulējuma ietekme uz administratīvo slogu:  1. budžeta iestādēm, no valsts budžeta daļēji finansētām atvasinātām publiskām personām un budžeta nefinansētām iestādēm 2016.-2018.gada pārskatos veidlapā Nr.2 "Pārskats par budžeta izpildi" nebūs jānorāda informāciju atbilstoši institucionālajiem sektoriem;  2. budžeta iestādes, no valsts budžeta daļēji finansētas atvasinātas publiskas personas un budžeta nefinansētas iestādes sniedz informāciju par valstij aktuālajiem tiesvedības procesiem atbilstoši saviem ieskatiem. Lai iegūtu klasificējamu un apkopojamu informāciju, turpmāk informācija jāsniedz noteikumu grozījumos noteiktajā apjomā.  3. iestādes, kas veic konsolidāciju, līdz šim sagatavoja skaidrojumus par būtiskām izmaiņām atbilstoši iestādes noteiktajam būtiskuma līmenim. Noteikumu grozījumi visām konsolidējošām iestādēm nosaka vienotu būtiskuma līmeņa pielietošanas principus skaidrojumu sniegšanai.  4. spēkā esošā noteikumu norma paredz, ka pašvaldības sniedz apliecinājumu Valsts kasei (Finanšu ministrijai) par gada pārskatā sniegtās informācijas patiesumu. Noteikumu grozījumos apliecinājumam pievienoti divi papildus apliecināmie punkti. |
| 3. | Administratīvo izmaksu monetārs novērtējums | Noteikumu grozījumi nepalielina administratīvo slogu. Ir novērtētas administratīvās izmaksas grozījumos ietverto normu izpildei. Stundas samaksas likmes aprēķinam izmantoti Centrālās statistikas pārvaldes publicētie dati par strādājošo mēneša vidējo darba samaksu pa mēnešiem vispārējās valdības sektora iestādēs 2015.gada deviņos mēnešos, kas ir 788,89 EUR, vidējais darba dienu skaits – 20,89, stundas likme – 4,72 EUR. Administratīvās izmaksas aprēķinātas pēc formulas: stundas likme x laika patēriņš x subjektu skaits x informācijas sniegšanas biežums.   1. Ņemot vērā, ka informāciju par tiesvedībām iestādes sniedza arī līdz šim, tad informācijas sagatavošanas izmaksas ir 9,44 EUR (4,72 x 1 x 2 x 1). 2. Administratīvās izmaksas, ko rada noteikumu grozījumos iekļautā norma par skaidrojumu sniegšanu atbilstoši noteiktajam būtiskuma līmenim, aprēķinātas ņemot vērā veicamās papildus darbības iepriekš noteiktajai noteikumu normai, un tās ir 5550,72 EUR (4,72 x 8 x 147 x 1). 3. Papildus apliecinājumā Valsts kasei (Finanšu ministrijai) par gada pārskatā sniegtās informācijas patiesumu iekļautās informācijas apliecināšanas administratīvās izmaksas ir 280,84 EUR (4,72 x 0,5 x 119 x 1). |
| 4. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | MK noteikumu grozījumi ir publicēti Valsts kases mājas lapā internetā sadaļā Sabiedrības līdzdalība/Tiesību aktu projekti.  Pēc MK noteikumu grozījumu apstiprināšanas tos publicēs Valsts kases mājas lapā internetā un Ministriju, centrālo valsts iestāžu un pašvaldību budžeta pārskatu informācijas sistēmā (ePārskati). |
| 2. | Sabiedrības līdzdalība projekta izstrādē | Priekšlikumi un iebildumi nav saņemti |
| 3. | Sabiedrības līdzdalības rezultāti | Priekšlikumi un iebildumi nav saņemti |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministrijas, centrālās valsts iestādes, valsts budžeta iestādes, publiskie nodibinājumi, no valsts budžeta daļēji finansētas atvasinātas publiskas personas, budžeta nefinansētas iestādes. Pašvaldības, pašvaldību budžeta un kopīgās iestādes. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Nav |

Anotācijas III, IV un V sadaļa – projekts šīs jomas neskar.

Finanšu ministrs J.Reirs

16.12.2015. 11:25

2298

L.Spūle

67094320; lasma.spule@kase.gov.lv